ประกาศกระทรวงเกษตรและสหกรณ์ เรื่อง หลักเกณฑ์และวิธีการแต่งตั้งกรรมการผู้ทรงคุณวุฒิในคณะกรรมการนโยบายการประมงแห่งชาติ พ.ศ. 2558

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง
หลักเกณฑ์และวิธีการแต่งตั้งกรรมการผู้ทรงคุณวุฒิ
ในคณะกรรมการนโยบายการประมงแห่งชาติ
พ.ศ. ๒๕๕๘

โดยที่เป็นการสมควรกำหนดหลักเกณฑ์และวิธีการแต่งตั้งกรรมการผู้ทรงคุณวุฒิในคณะกรรมการนโยบายการประมงแห่งชาติ

อาศัยอำนาจตามความในมาตรา ๑๓ วรรคสี่ แห่งพระราชบัญญัติการประมง พ.ศ.
๒๕๕๘ รัฐมนตรีว่าการกระทรวงเกษตรและสหกรณ์ออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกระทรวงเกษตรและสหกรณ์ เรื่อง
หลักเกณฑ์และวิธีการแต่งตั้งกรรมการผู้ทรงคุณวุฒิในคณะกรรมการนโยบายการประมงแห่งชาติ
พ.ศ. ๒๕๕๘

ข้อ ๒[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓  ในประกาศนี้
กรรมการผู้ทรงคุณวุฒิ
หมายความว่า กรรมการผู้ทรงคุณวุฒิในคณะกรรมการนโยบายการประมงแห่งชาติ
คณะกรรมการคัดเลือก
หมายความว่า คณะกรรมการคัดเลือกกรรมการผู้ทรงคุณวุฒิในคณะกรรมการนโยบายการประมงแห่งชาติ
สมาคมในด้านการประมงทะเลชายฝั่ง หมายความว่า
สมาคมที่มีวัตถุประสงค์ในการประกอบอาชีพทำการประมงในเขตประมงทะเลชายฝั่งเป็นปกติ
สมาคมในด้านการประมงทะเลนอกชายฝั่ง หมายความว่า สมาคมที่มีวัตถุประสงค์ในการประกอบอาชีพทำการประมงในเขตประมงทะเลนอกชายฝั่งเป็นปกติ
สมาคมในด้านการประมงน้ำจืด
หมายความว่า
สมาคมที่มีวัตถุประสงค์ในการประกอบอาชีพทำการประมงในเขตประมงน้ำจืดเป็นปกติ
สมาคมในด้านการเพาะเลี้ยงสัตว์น้ำ หมายความว่า สมาคมที่มีวัตถุประสงค์ในการประกอบอาชีพการเพาะเลี้ยงสัตว์น้ำเป็นปกติ
สมาคมในด้านการแปรรูปสัตว์น้ำ
หมายความว่า สมาคมที่มีวัตถุประสงค์ในการประกอบอาชีพการแปรรูปสัตว์น้ำเป็นปกติ
สมาคมในด้านการประมงนอกน่านน้ำไทย หมายความว่า
สมาคมที่มีวัตถุประสงค์ในการประกอบอาชีพทำการประมงนอกน่านน้ำไทยเป็นปกติ

ข้อ ๔  ให้มีคณะกรรมการคัดเลือกจำนวนไม่เกินสิบเอ็ดคน
เพื่อทำหน้าที่คัดเลือกผู้ที่เหมาะสมและนำเสนอรัฐมนตรีว่าการกระทรวงเกษตรและสหกรณ์เพื่อแต่งตั้งเป็นกรรมการผู้ทรงคุณวุฒิ
ประกอบด้วย รองปลัดกระทรวงที่รับผิดชอบงานด้านการประมง เป็นประธานกรรมการ
รองอธิบดีกรมประมง จำนวนสามคน เป็นรองประธานกรรมการ หัวหน้าผู้ตรวจราชการ กรมประมง
ผู้เชี่ยวชาญด้านการจัดการประมง กรมประมง
ผู้อำนวยการกองพัฒนาและถ่ายทอดเทคโนโลยีการประมง กรมประมง
ผู้แทนกรมส่งเสริมคุณภาพสิ่งแวดล้อม จำนวนหนึ่งคน
ผู้แทนกรมทรัพยากรทางทะเลและชายฝั่ง จำนวนหนึ่งคน ผู้แทนกรมส่งเสริมสหกรณ์
จำนวนหนึ่งคน และให้ผู้อำนวยการกองแผนงาน กรมประมง เป็นกรรมการและเลขานุการ

ข้อ ๕  กรรมการผู้ทรงคุณวุฒิจำนวนไม่เกินสิบคน
ให้คัดเลือกจากบุคคลดังต่อไปนี้
(๑) ผู้แทนสมาคมในด้านการประมงทะเลชายฝั่ง
ด้านการประมงทะเลนอกชายฝั่ง ด้านการประมงน้ำจืด ด้านการเพาะเลี้ยงสัตว์น้ำ
ด้านการแปรรูปสัตว์น้ำ และด้านการประมงนอกน่านน้ำไทย ด้านละหนึ่งคน
(๒)
ผู้มีความรู้หรือประสบการณ์ดำเนินงานในองค์กรสาธารณประโยชน์ด้านทรัพยากรธรรมชาติและสิ่งแวดล้อม
จำนวนสองคน
(๓) นักวิชาการด้านการประมง จำนวนไม่เกินสองคน

ข้อ ๖  ให้คณะกรรมการคัดเลือกประกาศรับสมัครบุคคลผู้ประสงค์เป็นกรรมการผู้ทรงคุณวุฒิเพื่อเข้าสู่กระบวนการคัดเลือก
ระยะเวลาการรับสมัคร
และแบบใบสมัครให้เป็นไปตามประกาศรับสมัครของคณะกรรมการคัดเลือก

ข้อ ๗  ให้คัดเลือกกรรมการผู้ทรงคุณวุฒิจากผู้สมัครเท่านั้น
โดยผู้สมัครคนหนึ่งมีสิทธิสมัคร
เป็นกรรมการผู้ทรงคุณวุฒิด้านใดด้านหนึ่งตามที่กำหนดในข้อ ๕ (๑) (๒) และ (๓)
ได้เพียงหนึ่งด้าน
กรณีไม่มีผู้มาสมัครด้านใดด้านหนึ่งหรือจำนวนผู้สมัครไม่ครบที่จะทำการคัดเลือก
ให้ขยายระยะเวลาการรับสมัครออกไปจนกว่าจะมีผู้สมัครครบจำนวนทุกด้าน

ข้อ ๘  ผู้สมัครต้องมีคุณสมบัติทั่วไปและไม่มีลักษณะต้องห้าม
ดังต่อไปนี้
(๑) มีสัญชาติไทย
(๒) มีอายุไม่ต่ำกว่าสามสิบห้าปีบริบูรณ์ในวันสมัคร
(๓) มีความรู้ ความสามารถ ความเชี่ยวชาญ
และประสบการณ์ในด้านใดด้านหนึ่งตามที่กำหนดในข้อ ๕ (๑) (๒) และ (๓)
(๔) เป็นผู้แทนของสมาคมด้านใดด้านหนึ่งตามที่กำหนดในข้อ ๕ (๑)
โดยมีหนังสือรับรองจากสมาคมดังกล่าว กรณีสมัครในฐานะผู้แทนสมาคม
(๕) ไม่เป็นบุคคลล้มละลาย
(๖) ไม่เป็นคนไร้ความสามารถหรือคนเสมือนไร้ความสามารถ
(๗) ไม่เป็นข้าราชการการเมือง ผู้ดำรงตำแหน่งทางการเมือง
สมาชิกสภาท้องถิ่น ผู้บริหารท้องถิ่นหรือกรรมการ ที่ปรึกษา
หรือเจ้าหน้าที่ของพรรคการเมือง
(๘) ไม่เป็นบุคคลซึ่งทางราชการ รัฐวิสาหกิจหรือหน่วยงานอื่นของรัฐ
หรือหน่วยงานของเอกชนไล่ออก ปลดออก หรือเลิกจ้างเพราะเหตุทุจริตต่อหน้าที่
เพราะประพฤติชั่วอย่างร้ายแรง หรือถือว่ากระทำการทุจริตและประพฤติมิชอบ
(๙) ไม่เคยได้รับโทษจำคุกโดยคำพิพากษาถึงที่สุดให้จำคุก
เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ
ในการสมัครผู้สมัครต้องรับรองตนเองว่ามีคุณสมบัติครบถ้วน
พร้อมทั้งความรู้ความสามารถ ความเชี่ยวชาญ และประสบการณ์ในด้านที่ตนสมัคร

ข้อ ๙  ให้กรมประมงเป็นหน่วยงานธุรการในการดำเนินงานเกี่ยวกับการรับสมัคร
การคัดเลือกและการแต่งตั้งกรรมการผู้ทรงคุณวุฒิตามประกาศนี้

ข้อ ๑๐  การส่งใบสมัคร
กระทำได้สองวิธีดังนี้
(๑) ยื่นใบสมัครโดยตรงที่กรมประมง
(๒) ส่งใบสมัครทางไปรษณีย์ลงทะเบียนตอบรับถึงกรมประมง
ในกรณีส่งใบสมัครทางไปรษณีย์ จะถือวันที่ไปรษณีย์ประทับตราเป็นสำคัญ
หากล่วงเลยระยะเวลาที่กำหนด ใบสมัครนั้นจะไม่ได้รับการพิจารณา

ข้อ ๑๑  ให้กรมประมงตรวจสอบคุณสมบัติทั่วไปและไม่มีลักษณะต้องห้ามของผู้สมัครตามข้อ
๘ และจัดทำบัญชีรายชื่อผู้สมัครด้านละหนึ่งบัญชีเสนอให้คณะกรรมการคัดเลือกพิจารณา
กรณีมีปัญหาเกี่ยวกับคุณสมบัติของผู้สมัครให้คณะกรรมการคัดเลือกเป็นผู้วินิจฉัยชี้ขาด

ข้อ ๑๒  ให้คณะกรรมการคัดเลือกพิจารณาคัดเลือกผู้ทรงคุณวุฒิจากบัญชีรายชื่อที่กรมประมงนำเสนอให้เหลือจำนวนผู้ทรงคุณวุฒิในแต่ละด้านดังนี้
(๑) ผู้แทนสมาคมตามข้อ ๕ (๑) ด้านละไม่เกินสองคน
(๒)
ผู้มีความรู้หรือประสบการณ์ดำเนินงานในองค์กรสาธารณประโยชน์ด้านทรัพยากรธรรมชาติและสิ่งแวดล้อมตามข้อ
๕ (๒) จำนวนไม่เกินสามคน
(๓) นักวิชาการด้านการประมงตามข้อ ๕ (๓) จำนวนไม่เกินสามคน

ข้อ ๑๓  ในการประชุมเพื่อคัดเลือกผู้ทรงคุณวุฒิจะต้องมีกรรมการคัดเลือกมาประชุมไม่น้อยกว่ากึ่งหนึ่งของจำนวนกรรมการทั้งหมดจึงจะเป็นองค์ประชุม
การวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งให้มีหนึ่งเสียงในการลงคะแนน
ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกหนึ่งเสียงเป็นเสียงชี้ขาด
การลงคะแนนเพื่อคัดเลือกผู้ทรงคุณวุฒิให้ใช้วิธีลงคะแนนลับ
การประชุมเพื่อคัดเลือกผู้ทรงคุณวุฒิตามวรรคหนึ่ง
คณะกรรมการคัดเลือกอาจเชิญผู้สมัครมาแสดงวิสัยทัศน์หรือชี้แจงข้อมูลเพิ่มเติมเพื่อประโยชน์ในการพิจารณาด้วยก็ได้
และให้พิจารณาจากคุณสมบัติของผู้ที่ได้รับการเสนอชื่อดังต่อไปนี้ด้วย คือ
(๑) วิสัยทัศน์
(๒) ประสบการณ์ทำงานและผลงาน
(๓) ความเชี่ยวชาญในงานด้านที่เกี่ยวข้อง

ข้อ ๑๔  ในกรณีที่คณะกรรมการคัดเลือกทำการคัดเลือกผู้ทรงคุณวุฒิจากบัญชีรายชื่อที่กรมประมงนำเสนอแล้วได้ผู้ทรงคุณวุฒิไม่ครบจำนวนหรือไม่ครบด้าน
ให้คณะกรรมการคัดเลือกประกาศรับสมัครบุคคลผู้ประสงค์เป็นกรรมการผู้ทรงคุณวุฒิเพิ่มเติม
 ทั้งนี้
เฉพาะจำนวนที่ไม่ครบหรือด้านที่ไม่ครบ โดยนำหลักเกณฑ์และวิธีการในข้อ ๕ ถึงข้อ ๑๓
มาใช้บังคับโดยอนุโลม

ข้อ ๑๕  เมื่อคัดเลือกผู้ทรงคุณวุฒิได้แล้ว ให้คณะกรรมการคัดเลือกรายงานผลการคัดเลือกไปยังรัฐมนตรีว่าการกระทรวงเกษตรและสหกรณ์
เพื่อพิจารณาแต่งตั้งผู้สมควรเป็นกรรมการผู้ทรงคุณวุฒิตามจำนวนที่กำหนดในข้อ ๕

ข้อ ๑๖  ในกรณีกรรมการผู้ทรงคุณวุฒิพ้นจากตำแหน่งก่อนวาระตามมาตรา
๑๔ แห่งพระราชบัญญัติการประมง พ.ศ. ๒๕๕๘ ให้ดำเนินการคัดเลือกกรรมการผู้ทรงคุณวุฒิแทนตำแหน่งที่ว่างลง
โดยนำหลักเกณฑ์และวิธีการในข้อ ๕ ถึงข้อ ๑๕ มาใช้บังคับโดยอนุโลม
หากวาระที่เหลืออยู่นั้นไม่ถึงหนึ่งร้อยแปดสิบวัน
จะไม่แต่งตั้งกรรมการผู้ทรงคุณวุฒิขึ้นแทนก็ได้

ข้อ ๑๗  ในกรณีกรรมการผู้ทรงคุณวุฒิจะพ้นจากตำแหน่งตามวาระ
ให้ดำเนินการคัดเลือกกรรมการผู้ทรงคุณวุฒิก่อนครบวาระการดำรงตำแหน่งไม่น้อยกว่าหกสิบวัน
ตามหลักเกณฑ์และวิธีการที่กำหนดไว้ในประกาศนี้

ประกาศ
ณ วันที่ ๒๙ กรกฎาคม พ.ศ. ๒๕๕๘
ปีติพงศ์
 พึ่งบุญ ณ อยุธยา
รัฐมนตรีว่าการกระทรวงเกษตรและสหกรณ์

ปริยานุช/ผู้จัดทำ
๒๐ สิงหาคม
๒๕๕๘

วริญา/ผู้ตรวจ
๒๐ สิงหาคม
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๑๘๘ ง/หน้า ๔/๑๗ สิงหาคม ๒๕๕๘